Aurora:    Kutsuti esinema Väikelinna Kunstifestivali. Sealne Linnavalitsuse Ametnik, noor mees, helistas ja käitus täpselt niimoodi, nagu meie rühmitus oleks populaarne bänd, keda tuleb veenda Väikelinna esinema tulema. Pakkus väikest honorari, transpordikulude katmist, oli  teinud eeltööd ning teadis, mida oleme varem teinud. Oli eriti huvitatud meie Hitist, mida soovis linnaruumis näha.Mille nimel pakkus kahekordset honorari. Sellise suhtumise peale saab inimene loomulikult, mida tahab. Jah, me esitame oma Hitti ning lisaks teeme uue asja. Ööpimeduses. Midagi, milletaolist pole varem teinud. Ainult meil on mõned tehnilised erivajadused. Mille nimel Linnavalitsuse ametnik end mobiliseeris ning helistas mulle juba paar tundi hiljem tagasi: jah, see tehniline asi on olemas.  Esinemispaigast on ta nõus fotosid tegema. Ja selle teise asja, mida on vaja ja mida me ise ei suuda leida, ka selle nimel on ta nõus vaeva nägema. Kuigi ei garanteeri midagi. Uskumatu. Ka nii juhtub vahel. Lisaks on nõustunud osalema Kena Tütarlaps/ Professionaal. Teine Professionaal, siinsetes kirjutistes tuntud kui Sulev, samuti.